OpenLLM-France/wikimedia huggingface dataset:
# Viquipèdia en armeni

La Viquipèdia armenia (Վիքիպեդիա o Վիքիպեդիա Ազատ Հանրագիտարագիտարան, Vikipedia o Vikipedia Azat Hanragitaran en hanrakikigitara; armeni occidental: Ուիքիփետիա) és la versió en idioma armeni de la Viquipèdia.
Va ser creada el febrer de 2003. com a Հայերեն Վիքիփեդիա. El nom es va canviar a Հայերեն Վիքիպեդիա el 5 d'abril de 2012. Amb tot el seu contingut actual, apareix a la a la categoria de més de 100.000 articles.
La Viquipèdia armenia va llançar més tard l'opció de llegir tots els continguts, si es preferia, en l'ortografia tradicional (mesrobiana), en lloc de l'ortografia reformada (abeghiana). La Viquipèdia armenia també va portar de vegades articles paral·lels en llengua armènia occidental parlades àmpliament a la diàspora armènia.
L'1 d'abril de 2019, però, es va llançar un lloc separat a l'armeni occidental amb el nom Հայերէն Ուիքիփետիա amb un projecte per traslladar articles escrits en armeni occidental i ampliar el contingut al nou espai de la Viquipèdia en armeni occidental.

## Estadístiques

Té 288.521 articles. També té 114.632 col·laboradors registrats, inclosos 11 administradors.
El 29 de juliol de 2023 va arribar als 300.000 articles.

## Referències

* ↑ Estadístiques de la Viquipèdia: Historial de creació / Aconseguiments
* ↑ Վիքիպեդիայի անվաոնաոՃաոնանում| առաջին փուլ i Վիքիպեդիայի անվանափոխորկդեուկ եոքիպեդիայի փուլ
* ↑ «Հայկական "Վիքիփեդիա"-ն քնմորննուլ անվանափոխության հնարավորությունը». armenpress.am. [Consulta: 2 agost 2019].
* ↑ «Totes les Viquipèdies ordenades per nombre d'articles» (en anglès).
* ↑ Վիքիպեդիաա Վիճակագրություն]
# Wajib

Wajib (àrab: واجب, Wājib, ‘Necessari’) és una pel·lícula dramàtica palestina del 2017 dirigida i escrita per Annemarie Jacir. Es va projectar a la secció Contemporary World Cinema al Festival Internacional de Cinema de Toronto de 2017. Va ser seleccionada com a entrada palestina per la Millor pel·lícula en llengua estrangera als Premis Oscar de 2017, però no va ser nominada.
Wajib va guanyar 36 premis internacionals, incloent-hi la millor pel·lícula als festivals de Mar del Plata, Dubai, Amiens, DC Film Festival, Kerala i el London BFI Festival.

## Argument

Abu Shadi és un pare divorciat i professor d'escola de 60 anys que viu a Natzaret. El dia abans del matrimoni de la seva filla, Abu Shadi espera l'ajuda del seu altre fill, un reeixit arquitecte que viu a Roma des de fa temps i que ha de viatjar a Natzaret per a ajudar-lo a preparar les noces. Tal com és exigit per la tradició palestina, Abu Shadi ha de lliurar les invitacions al matrimoni personalment a cada convidat. Aquesta situació serà l'oportunitat per ambdós, pare i fill, de fer reviure la seva relació, perduda per la distància i el pas del temps.

## Repartiment

* Mohammad Bakri com Abu Shadi
* Saleh Bakri com a Shadi
* Maria Zreik com Amal

## Recepció

A l'agregador de ressenyes Rotten Tomatoes, la pel·lícula té una puntuació d'aprovació del 100%, basada en 35 ressenyes amb una puntuació mitjana de 7,6/10.

## Premis

* Premis Muhr al millor llargmetratge de ficció i al millor actor (per a Mohammad Bakri i Saleh Bakri), Festival Internacional de Cinema de Dubai 2017
* Golden Crow Pheasant a la millor pel·lícula, Festival Internacional de Cinema de Kerala 2017
* Premis de la Crítica Àrab a la millor pel·lícula, millor guió i millor actor (per a Mohammad Bakri), 71è Festival Internacional de Cinema de Canes 2018
* Astor d’Or a la millor pel·lícula i Astor de Plata al millor actor (per Mohammad Bakri) Festival Internacional de Cinema de Mar del Plata 2017

## Referències

* ↑ Lang, Brett. «Toronto Adds Films From Aaron Sorkin, Louis C.K., Brie Larson». Variety. Penske Business Media, 15-08-2017. [Consulta: 16 agost 2017].
* ↑ Writman, Alex. «Oscars: Palestine Selects 'Wajib' for Foreign-Language Category». The Hollywood Reporter. Prometheus Global Media, 30-08-2017. [Consulta: 30 agost 2017].
* ↑ «German TV Network ARD Says It Pulled Palestinian Comedy ‘Wajib’ Due To “Narrative Perspective” Amid Accusations Of Censorship». Deadline.
* ↑ «Wajib (2017)». Rotten Tomatoes. Fandango Media. [Consulta: 14 desembre 2022].
* ↑ Simon, Alissa «Palestinian Annemarie Jacir's 'Wajib' Wins Big at Dubai Festival». Variety. Penske Business Media, 13-12-2017.
* ↑ Staff Reporter «Wajib wins Suvarna Chakoram». The Hindu, 15-12-2017.
* ↑ Goodfellow, Melanie «Annemarie Jacir's 'Wajib' triumphs at Arab Critics Awards». Screen Daily. Screen International, 13-05-2018.
* ↑ Plata, Festival Internacional de Cine de Mar del. «¡Todos los ganadores! - Festival Internacional de Cine de Mar del Plata» (en castellà). www.mardelplatafilmfest.com. Arxivat de l'original el 14 August 2018. [Consulta: 15 octubre 2018].

## Enllaços externs

* Tràiler de la pel·lícula a YouTube
# Joy Ride (pel·lícula de 2023)

Joy Ride és una pel·lícula de comèdia estatunidenca del 2023 dirigida per Adele Lim, en el seu debut com a directora, i escrita per Cherry Chevapravatdumrong i Teresa Hsiao, a partir d'una història de les mateixes Lim, Chevapravatdumrong i Hsiao. La pel·lícula és protagonitzada per Ashley Park, Sherry Cola, Stephanie Hsu i Sabrina Wu, amb Ronny Chieng, Meredith Hagner, David Denman, Annie Mumolo, Timothy Simons i Daniel Dae Kim en papers secundaris. S'ha subtitulat al català.
La pel·lícula es va anunciar el 2018 després de l'acord de col·laboració entre Point Gray Pictures i Lionsgate, i Lim es va confirmar com a directora el 2021. El repartiment es va anunciar entre l'agost i l'octubre del mateix any, i el rodatge va tenir lloc a la Colúmbia Britànica durant l'octubre.
Joy Ride es va projectar per primer cop al festival de cinema South by Southwest el 17 de març de 2023 i es va estrenar als cinemes dels Estats Units el 7 de juliol a càrrec de Lionsgate Films. La pel·lícula va rebre crítiques positives, que van elogiar les interpretacions dels protagonistes i l'humor.

## Referències

* ↑ «Joy Ride». Goita què fan, ara!. [Consulta: 23 agost 2024].
* ↑ McNary, Dave. «Lionsgate in Talks With Seth Rogen's Point Grey for First-Look Deal (Exclusive)». Variety, 09-08-2019. Arxivat de l'original el October 6, 2021. [Consulta: 6 octubre 2021].
* ↑ Lang, Brent. «Good Trouble Star Sherry Cola Joins Adele Lim's R-Rated Comedy». Variety, 09-08-2021. Arxivat de l'original el August 12, 2021. [Consulta: 6 octubre 2021].
* ↑ Grobar, Matt. «The Marvelous Mrs. Maisel's Stephanie Hsu Boards Lionsgate Comedy From Director Adele Lim». Deadline Hollywood, 20-08-2021. Arxivat de l'original el October 6, 2021. [Consulta: 6 octubre 2021].
* ↑ Gittins, Susan. «Asian Comedy JFC Leans Into Raunchy Side With R-Rated Children's Playground Makeover». Hollywood North Buzz, 07-10-2021. Arxivat de l'original el October 9, 2021. [Consulta: 9 octubre 2021].
* ↑ D'Alessandro, Anthony. «Adele Lim Lionsgate Movie 'Joy Ride' Heads To SXSW For World Premiere». Deadline Hollywood, 07-02-2023. Arxivat de l'original el February 15, 2023. [Consulta: 7 febrer 2023].
* ↑ Zilko, Christian. «Joy Ride Trailer: Stephanie Hsu Takes a Raunchy Trip to Asia in Adele Lim's Directorial Debut». IndieWire, 17-03-2023. Arxivat de l'original el March 18, 2023. [Consulta: 18 març 2023].
* ↑ Gyarkye, Lovia. «'Joy Ride' Review: Ashley Park and Stephanie Hsu in a Raunchy, Rowdy Comedy With Genuine Heart». The Hollywood Reporter, 18-03-2023. Arxivat de l'original el April 1, 2023. [Consulta: 3 juliol 2023].
* ↑ Debruge, Peter. «'Joy Ride' Review: Outrageous Asian American Comedy Gives Fresh Foursome a Chance to Cut Loose». Variety, 18-03-2023. Arxivat de l'original el May 6, 2023. [Consulta: 3 juliol 2023].
# Camarlenc

Un camarlenc és, en certes corts europees, l'oficial palatí encarregat dels serveis domèstics del sobirà, llevat el de taula. A la Corona d'Aragó i als darrers segles medievals, el camarlenc havia de vetllar per la seguretat del sobirà, fer-se càrrec dels seus vestits i armes i tenir cura del segell secret. Era cap de la Cambra del rei i era part del Consell Reial. Depenia del majordom de palau i tenia a les seues ordres els cambrers, apotecaris, escrivans, etc., que estaven al servei del monarca. Fins al segle xiv fou anomenat cambrer major.
Dins la cúria romana és el Cardenal que s'encarrega d'administrar-ne els béns i ho fa amb plena autoritat si hi ha Seu vacant la Santa Seu.
En l'administració del regne visigot, el comte camarlenc (comes cubiculariorum) era el funcionari encarregat de les qüestions domèstiques i del protocol.

## Vegeu també

* Camarlenc (església catòlica)

## Referències

* ↑ «Cambrer». Enciclopèdia Catalana. [Consulta: 24 maig 2024].
* ↑ Bolòs, Jordi. Diccionari de la Catalunya medieval: segles VI-XV. Barcelona: Edicions 62, 2000, p. 54. ISBN 8429747060.
Viccionari
# Morgan Stanley

Morgan Stanley és una entitat financera estatunidenca que desenvolupa la seva activitat com a banc d'inversions i agent de borsa. La seva seu central es troba a Nova York.

## Història

L'empresa va ser fundada a Nova York el 5 de setembre de 1935 per Henry S. Morgan i Harold Stanley com a conseqüència del canvi de legislació nord-americà per evitar les situacions que van donar lloc a la fallida dels mercats durant la crisi de 1929. Es va incorporar a la Borsa de Nova York en 1941. Va acaparar amb rapidesa una àmplia quota de mercat en el sector. Va ampliar els seus serveis amb una divisió encarregada de les fusions i adquisicions d'empreses en 1971. En la dècada de 1980 va obrir oficines a l'exterior: Sydney, Melbourne, Hong Kong, Frankfurt del Main, Milà i Luxemburg. Als 90 es va estendre per Singapur, Taipei, Seül, Xangai, Pequín, Bombai, París, Gènova, Madrid, Moscou, Johannesburg, Mèxic DF i São Paulo.
Al gener 2008 l'entitat espanyola La Caixa compra part del negoci de banca privada de Morgan Stanley a Espanya per un import que ronda els 600 milions d'euros.

## Referències

* ↑ «Morgan Stanley». Treccani - Enciclopedia on line [Consulta: 1r novembre 2019].
* ↑ «Morgan Stanley». Treccani - Lessico del XXI Secolo, 2013 [Consulta: 1r novembre 2019].
* ↑ «Morgan Stanley». Dizionario di Economia e Finanza, 2012 [Consulta: 1r novembre 2019].
* ↑ «Overview of Morgan Stanley». Corporate Finance Institute [Consulta: 1r novembre 2019].
* ↑ Fernández, Gonzalo «La Caixa se hace con la banca privada de Morgan Stanley en España por 600 millones». Expansión, 28-01-2008 [Consulta: 1r novembre 2019].

## Enllaços externs

* Morgan Stanley
# Lisa Rands

Lisa Rands (Califòrnia, 21 d'octubre de 1975) és una escaladora estatunidenca. És coneguda perquè l'any 2002 es va convertir en la primera estatunidenca a guanyar la competició d'escalada de blocs de la Copa del Món de la Federació Internacional d'Escalada Esportiva. Rands va ser la primera estatunidenca a escalar blocs de grau V11 (8A) i V12 (8A+), i va ser la segona dona de la història a escalar un 7C+/8A. A més de fer les primeres ascensions femenines (FFA) de blocs com The Mandala V12 (8A+), va ser la primera dona de la història que va fer una via d'escalada tradicional de grau E8, The End of the Affair (E8 6c).

## Referències

* ↑ «Lisa Rands biography». TheNorthFace.com. Arxivat de l'original el 2010-05-02.
* ↑ Noble, Chris. Women Who Dare: North America's Most Inspiring Women Climbers. Falcon Guides, 2013, p. 195–209. ISBN 978-0762783717.
* ↑ «Lisa Rands, primer E8 femenino» (en castellà). Desnivel, 14-10-2004. [Consulta: 25 novembre 2024].
* ↑ Whorton, Kris. «Pro Climber, Humble Coach, and Triple Crown Athlete: Lisa Rands». RootsRated, 18-02-2016. [Consulta: 4 febrer 2022].

## Bibliografia

* Women Who Dare: North America's Most Inspiring Women Climbers (Chris Noble), 2013, Falcon Guides. p. 195–209. ISBN 978-0762783717.
# Carl Hårleman (gimnasta)

Carl Hårleman (Västerås, Västmanland, 23 de juny de 1886 – Halmstad, Halland, 20 d'agost de 1948) va ser un gimnasta i atleta suec que va competir a primers del segle xx.
El 1908 va prendre part en els Jocs Olímpics de Londres, on guanyà la medalla d'or en la prova del concurs complet per equips, com a membre de l'equip suec.
Quatre anys més tard va prendre part en els Jocs d'Estocolm, on disputà la prova del salt de perxa, quedant eliminat en la qualificació.
El 1917 es proclamà campió de Suècia de salt de perxa.

## Referències

* 1 2 3 «Carl Hårleman Olympic Results». sports-reference.com. Arxivat de l'original el 19 de maig 2011. [Consulta: 10 novembre 2015].
# Sven Landberg

Sven Axel Richard Landberg (Estocolm, 6 de desembre de 1888 – Estocolm, 11 d'abril de 1962) va ser un gimnasta suec que va competir a primers del segle xx.
El 1908 va prendre part en els Jocs Olímpics de Londres, on guanyà la medalla d'or en la prova del concurs complet per equips, com a membre de l'equip suec.
Quatre anys més tard, a Estocolm guanyà una nova medalla d'or en el concurs per equips, sistema suec del programa de gimnàstica.

## Referències

* 1 2 «Sven Landberg Olympic Results». sports-reference.com. Arxivat de l'original el 15 de desembre 2012. [Consulta: 11 novembre 2015].
# Trygve Bøyesen

Trygve Carlsen Bøyesen (Skien, Telemark, 15 de febrer de 1886 – Skien, 27 de juliol de 1963) va ser un gimnasta noruec que va competir durant el primer quart del segle xx. En el seu palmarès destaquen tres medalles del programa de gimnàstica, sempre en competicions per equip com a membre de l'equip noruec.
El 1908 va prendre part en els Jocs Olímpics de Londres, on va guanyar la medalla de plata en la prova del concurs complet per equips. Quatre anys més tard, a Estocolm, guanyà la nova medalla de bronze en el concurs per equips, sistema suec del programa de gimnàstica. La darrera medalla l'aconseguí als Jocs d'Anvers, el 1920, on guanyà una nova medalla de plata en el concurs per equips, sistema lliure.

## Referències

* 1 2 3 «Trygve Bøyesen Olympic Results». sports-reference.com. Arxivat de l'original el 6 de gener 2009. [Consulta: 12 novembre 2015].
# Eugen Ingebretsen

Carl Eugen Ingebretsen (Oslo, 30 de desembre de 1884 – Oslo, 11 de gener de 1939) va ser un gimnasta noruec que va competir durant el primer quart del segle xx. En el seu palmarès destaquen tres medalles del programa de gimnàstica, sempre en competicions per equip com a membre de l'equip noruec.
El 1906 va prendre part en els Jocs Intercalats d'Atenes, on va guanyar la medalla d'or en la prova per equips del programa de gimnàstica. Dos anys més tard, als Jocs Olímpics de Londres, va guanyar la medalla de plata en la prova del concurs complet per equips. Aquest mateix any també disputà el concurs complet individual, però es desconeix la posició final en què acabà.
La darrera medalla l'aconseguí als Jocs d'Estocolm de 1912, on guanyà la medalla de bronze en el concurs per equips, sistema suec del programa de gimnàstica.

## Referències

* 1 2 «Eugen Ingebretsen Olympic Results». sports-reference.com. Arxivat de l'original el 3 de novembre 2012. [Consulta: 12 novembre 2015].
# Harald Hansen (gimnasta)

Harald Sigvard Hansen (Halden, Østfold, 30 d'octubre de 1884 – 6 de març de 1956) va ser un gimnasta noruec que va competir a principis del segle xx.
El 1908 va prendre part en els Jocs Olímpics de Londres, on va guanyar la medalla de plata en la prova del concurs complet per equips, com a membre de l'equip noruec.

## Referències

* ↑ «Harald Hansen Olympic Results». sports-reference.com. Arxivat de l'original el 13 de desembre 2012. [Consulta: 12 novembre 2015].
# Väinö Tiiri

Väinö Edward Tiiri (Loimaa, Varsinais-Suomi, 31 de gener de 1886 – Hèlsinki, 30 de juliol de 1966) va ser un gimnasta finlandès que va competir durant els primers anys del segle xx.
El 1908 va prendre part en els Jocs Olímpics de Londres, on va guanyar la medalla de bronze en la prova del concurs complet per equips.
Quatre anys més tard, als Jocs d'Estocolm, guanyà la medalla de plata en el concurs per equips, sistema lliure del programa de gimnàstica.

## Referències

* 1 2 «Väinö Tiiri Olympic Results». sports-reference.com. Arxivat de l'original el 14 de desembre 2012. [Consulta: 13 novembre 2015].
# George Ross

George James Ross (Londres, 1 de desembre de 1877 – Londres, 28 d'agost de 1945) va ser un gimnasta artístic anglès que va competir a començaments del segle xx.
El 1908 va prendre part en els Jocs Olímpics de Londres, on fou vuitè en la prova del concurs complet per equips del programa de gimnàstica.
Quatre anys més tard, als Jocs d'Estocolm, va guanyar la medalla de bronze en el concurs complet per equips del programa de gimnàstica.

## Referències

* 1 2 «George Ross Olympic Results». sports-reference.com. Arxivat de l'original el 20 d’agost 2011. [Consulta: 21 setembre 2016].
* ↑ Perfil a databaseolympics.com
# Niels Petersen

Niels Knudsen Petersen (Copenhaguen, 12 de juliol de 1885 – Søllerød, Rudersdal, Hovedstaden, 29 d'agost de 1961) va ser un gimnasta artístic danès que va competir a començaments del segle xx.
El 1906 va prendre part en els Jocs Intercalats d'Atenes, on va guanyar la medalla de plata en la prova del concurs per equips del programa de gimnàstica.
Dos anys després, als Jocs Olímpics de Londres acabà en quarta posició de la mateixa prova. El 1912, a Estocolm, disputà els seus tercers i darrers Jocs. En ells va guanyar la medalla de bronze en el concurs per equips, sistema lliure del programa de gimnàstica, mentre en el concurs complet individual fou trenta-quatrè.

## Referències

* 1 2 «Niels Petersen Olympic Results». sports-reference.com. Arxivat de l'original el 16 de desembre 2012. [Consulta: 24 setembre 2016].
* ↑ Perfil a databaseolympics.com
# Oluf Olsson

Oluf "Olle" Olsson (Copenhaguen, 30 de maig de 1873 – Copenhaguen, 25 de juny de 1947) va ser un gimnasta artístic danès que va competir a començaments del segle xx.
El 1906 va prendre part en els Jocs Intercalats d'Atenes, on va guanyar la medalla de plata en la prova del concurs per equips del programa de gimnàstica.
Dos anys després, als Jocs Olímpics de Londres acabà en quarta posició de la mateixa prova. El 1912, a Estocolm, disputà els seus tercers i darrers Jocs. En ells va guanyar la medalla de bronze en el concurs per equips, sistema lliure del programa de gimnàstica.
Segons la base de dades del Comitè Olímpic Internacional també guanyà la medalla d'or en el concurs per equips, sistema lliure del programa de gimnàstica dels Jocs de 1920. Amb tot és una dada dubtosa, ja que no surt anomenat a l'Informe Oficial d'aquells Jocs.

## Referències

* 1 2 «Oluf Olsson Olympic Results». sports-reference.com. Arxivat de l'original el 23 de maig 2009. [Consulta: 24 setembre 2016].
* ↑ Perfil a databaseolympics.com
* ↑ «Oluf Olsson Olympic Results». olympic.org. [Consulta: 20 juliol 2017].
* ↑ Informe Oficial Arxivat 2011-05-05 a Wayback Machine. dels Jocs Olímpics de 1920
# CIE 1931 XYZ

El model de color CIE 1931 XYZ és un model de color creat per la Comissió Internacional d'Il·luminació (CIE) el 1931. Defineix un model de color que comprèn tots els matisos visibles per l'ull humà, prescindint de la il·luminació. De fet, algun d'aquests colors a l'interior d'aquest espai bidimensional pot tenir una luminància que varia del blanc al negre i si es té en compte aquest factor (la luminància) l'espai definit esdevé tridimensional i representat mitjançant coordenades XYZ. El model CIE 1931 es basa, com altres codificacions, en la utilització de tres colors primaris que, oportunament barrejats entre si en síntesi additiva de color, permet d'obtenir tots els colors que l'ull humà pot percebre. La comissió CIE ha definit diversos models matemàtics de percepció del color designats com a models de color i representats per símbols com XYZ (CIE és el model 1931), XYY, Lab, luv.
A diferència, però, dels models RGB o CMYK (usats respectivament en síntesi additiva i en síntesi sostractiva), el diagrama de cromaticitat proposat per la CIE no depèn del comportament d'aquest o aquell dispositiu de visualització o impressió sinó que es basa en el concepte de l'observador estàndard, definit a partir de les propietats del sistema visual humà, i es basa en l'anàlisi sistemàtica efectuada en un camp ampli d'observació humana. I basant-se en nombrosos estudis efectuats a l'època de la Primera Guerra Mundial es va constatar la impossibilitat de reeixir a reproduir per síntesi additiva tots els colors, encara que es triï la tríada de primaris reals per barrejar.
Com que es poden representar totes les tonalitats perceptibles, el model de color del CIE es pren com a referència per a tots els altres, encara que a la pràctica no es fa servir gaire a causa de la seva complexitat.

## Vegeu també

* Espai de color LAB.
# Casa Joan Parera

La Casa Joan Parera és una obra de Granollers (Vallès Oriental) protegida com a Bé Cultural d'Interès Local.

## Descripció

Habitatge unifamiliar entre parets mitgeres, té una planta baixa i un pis. La seva coberta és a dues vessants i la façana, plana, està arrebossada i coronada per un potent ràfec amb imbricació o motius curvilinis.
La finestra del primer pis té un guardapols molt pujat.
El portal de pedra d'arc pla amb una gran llinda d'una peça, mostra la següent inscripció junt a un escut: "Joan Parera 1565".

## Història

Aquesta casa pertangué a la xarxa de noves construccions fora muralles, bastides el segle xvi.
La primera expansió extra murs seguí el camí ral, de forma lineal, formant els ravals del carrer Corró, al nord, i el de Barcelona al sud.

## Referències

* 1 2 3 4 5 «Casa Joan Parera». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 30 octubre 2017].